b'\n_START_ARTICLE_\nRafael Ben\xc3\xadtez Maudes\n_START_SECTION_\nInici en les banquetes\n_START_PARAGRAPH_\nLlicenciat en Ci\xc3\xa8ncies de l\'Activitat F\xc3\xadsica i de l\'Esport (INEF) per la Universitat Polit\xc3\xa8cnica de Madrid, diplomat en Ci\xc3\xa8ncies Empresarials per l\'Escola Universit\xc3\xa0ria d\'Estudis Empresarials de Sabadell (Barcelona) i havent completat alguns cursos de la llicenciatura en medicina va iniciar la seua etapa d\'entrenador en les categories inferiors del Reial Madrid._NEWLINE_En 1995 fitxa pel Reial Valladolid. La temporada 1996/97 entrena l\'Osasuna. La temporada 1997/98 ja a les files de l\'Extremadura, aconsegueix l\'ascens a 1a divisi\xc3\xb3. Dos anys despr\xc3\xa9s, la temporada 2000/01 i entrenant el Tenerife torna a aconseguir l\'ascens a 1a divisi\xc3\xb3.\n_START_SECTION_\nEtapa en el Val\xc3\xa8ncia\n_START_PARAGRAPH_\nXavier Subirats, secretari t\xc3\xa8cnic llavors del Val\xc3\xa8ncia CF, va decidir despr\xc3\xa9s de la marxa de la banqueta valencianista d\'H\xc3\xa9ctor C\xc3\xbaper apostar per Ben\xc3\xadtez com successor de la direcci\xc3\xb3 t\xc3\xa8cnica de l\'equip. Una curiositat \xc3\xa9s que el consell valencianista li va fer signar un paper en el qual se li declarava m\xc3\xa0xim responsable del seu fitxatge._NEWLINE_Rafa Ben\xc3\xadtez va ser rebut amb dubtes de l\'afici\xc3\xb3 valencianista, ja que el curr\xc3\xadculum amb el qual arribava a Val\xc3\xa8ncia com a entrenador d\'equips de primera era m\xc3\xa9s aviat limitat. Algun conseller af\xc3\xad a Paco Roig, expresident del club, per\xc3\xb2 que no parlava en nom de la resta del consell va dir que l\'\xc3\xbanic Ben\xc3\xadtez que coneixia era el torero._NEWLINE_Despr\xc3\xa9s d\'un principi de lliga vacil\xc2\xb7lant i una eliminaci\xc3\xb3 copera, semblava no acoblar-se a la seua nova banqueta: en la jornada 17 era vuit\xc3\xa8. No obstant aix\xc3\xb2, 7 jornades despr\xc3\xa9s, despr\xc3\xa9s de guanyar a l\'Alab\xc3\xa8s, es va col\xc2\xb7locar en primera posici\xc3\xb3; i en la jornada 37, en La Rosaleda (camp del M\xc3\xa0laga CF) va proclamar-se campi\xc3\xb3 en la competici\xc3\xb3 de forma matem\xc3\xa0tica, guanyant un t\xc3\xadtol de lliga per al Val\xc3\xa8ncia que s\'havia esperat durant 31 anys._NEWLINE_Dos anys despr\xc3\xa9s Rafael Ben\xc3\xadtez va ajudar al Val\xc3\xa8ncia a aconseguir 2 t\xc3\xadtols m\xc3\xa9s: Lliga i Copa de la UEFA, ambd\xc3\xb3s en la temporada 2003-2004, sent amb aix\xc3\xb2 l\'entrenador que m\xc3\xa9s t\xc3\xadtols ha aconseguit en la hist\xc3\xb2ria del club._NEWLINE_Ben\xc3\xadtez es trobava en el millor moment de la seua carrera, per\xc3\xb2 fart que en el consell d\'administraci\xc3\xb3 del club (presidit llavors per Jaume Ort\xc3\xad) no saberen o volgueren valorar el seu treball, va decidir abandonar el club al que havia aconseguit situar entre els millors d\'Europa. Encara li quedava un any m\xc3\xa9s de contracte, per\xc3\xb2 despr\xc3\xa9s d\'una roda de premsa en la qual no va poder contenir les seues ll\xc3\xa0grimes va abandonar Val\xc3\xa8ncia amb destinaci\xc3\xb3 Liverpool, club pel qual segons part de la premsa valenciana podria ja tenir signat un contracte.\n_START_SECTION_\nEtapa europea\n_START_PARAGRAPH_\nAl juny de 2004 va fitxar pel Liverpool FC angl\xc3\xa8s, on es va guanyar r\xc3\xa0pidament el suport de l\'afici\xc3\xb3; i al maig de 2005 assoleix un enorme \xc3\xa8xit en guanyar la Lliga de Campions. La temporada 2005/06 va guanyar la FA Cup anglesa i en la temporada 2006/07 va aconseguir de nou arribar a una final de la Lliga de Campions, curiosament contra el mateix equip al que guany\xc3\xa0 el seu primer any, encara que aquesta vegada amb un resultat desfavorable._NEWLINE_El 3 de juny del 2010 el Liverpool FC anunci\xc3\xa0 el seu cessament com a t\xc3\xa8cnic. Finalment, el 8 de juny es feia oficial el seu fitxatge per l\'Inter de Mil\xc3\xa0, on no va acabar l\'any, al rescindir el seu contracte al final de desembre, despr\xc3\xa9s de guanyar la Supercopa d\'It\xc3\xa0lia i el Campionat del M\xc3\xb3n._NEWLINE_En 2008 es converteix en doctor honoris causa per la Universitat Miguel Hern\xc3\xa1ndez d\'Elx (UMH), "per la seua traject\xc3\xb2ria professional i el seu reconegut prestigi dins de l\'\xc3\xa0mbit de l\'activitat f\xc3\xadsica i de l\'esport"._NEWLINE_El 21 de novembre 2012, despr\xc3\xa9s de dos anys sense ser entrenador actiu de cap equip de futbol, \xc3\xa9s nomenat nou entrenador del Chelsea Football Club en substituci\xc3\xb3 de Roberto di Matteo._NEWLINE_El juliol de 2013 fitx\xc3\xa0 per la SSC Napoli. El t\xc3\xa8cnic sign\xc3\xa0 un contracte per dos anys i un tercer opcional i amb un sou de 3,5 milions d\'euros per temporada.'